钦定古今图书集成/理学汇编/学行典/第271卷 > 施凤
## 钦定古今图书集成/理学汇编/学行典/第271卷 > 施凤

按《明外史隐逸传》：“施凤，字鸣阳，吴县人。伯父槃，举进
士第一，官修撰，早卒。凤姿性绝人，尝读道旁碑，一览
辄识，归而书之，不失一字。以所业谒尚书倪谦，谦称
异之，介于督学御史陈选，选得之甚喜，曰：‘从吾游者
多矣，好古不随流俗，凤一人耳’。诲之曰：‘科第易得成
一名为难’。凤于是有志理学。已而戴珊来督学政，遣”
县丞敦趣入试。凤以病辞，固召之，又辞。自是不复应
举。屏居墓舍，凿池辟圃，养鱼种竹，四时佳果，艺植有
方，其实独茂。食贫砺行，非其义不取，敝裤败帷，十年
不易，亦不垢污。孝友恭逊，虽僮仆辈亦化之。其乡有
盗，语其仆曰：“归告尔主，吾不尔犯也。”山中多淫祀，凤
一切屏除，戒其家勿用释老法，享祀悉循古礼。与乡
人王鏊友善，鏊为传其事以风世焉。